Document ID: /roh_data/filtered/fineweb-2-filterrobots_roh.jsonl.gz/71599

Cronica
La societad da musica Vignogn ei vegnida fundada il zercladur 1920 sin l’iniziativa dalla cumpagnia da mats.
Sur Christoffel Willi da Domat, plevon a Vignogn, ei da gliez temps sedeclaraus promts d’instruir ils giuvens e da surprender la bitgetta.
Ils emprems instruments, 10 tocs, han ins cumprau dalla societad da musica Mustér per 350.-sfr.
Nossa societad fa dapi igl onn 1926 part all’uniun cantunala da musica. Igl onn 1932 ha la societad cumprau per l’emprema gada instruments novs. Quels 19 instruments ein vegni cumprai tier la fatschenta Hug e han surviu 35 onns alla musica.
A caschun dalla messa nuviala da sur Robert Derungs, dils 11 da fenadur 1948, ha la societad da musica astgau schar benedir la bandiera nova. Da quei temps opteneva la musica aunc negina uniforma.
1951 ha l’uniun cantunala da musica fatg amogna ina uniforma dalla musica da Balsthal (Solothurn) 35 tocs. Quella uniformaziun ha la musica purtau entochen il 40avel anniversari. Quei anniversari ha giu liug ils 22 da matg 1960 e sco schenghetg ha la societad da musica Oensingen (Solothurn) schanghegiau ina uniformaziun.
Da calonda mars 1967 ha la societad da musica entschiet cun ina nova instrumentaziun marca Besson. Igl onn 1969 ha nossa societad giu l’honur d’astgar organisar la 10avla fiasta Sursilvana da musica ils 11 da matg. Demai ch’ei tuccava igl onn 1970 da festivar il giubileum da 50 onns dapi la fundaziun dalla musica han ins anticipau quella festivitad per in onn e menau atras ella ensemen cun la fiasta da musica.
La primavera 1972 sepresenta la musica a caschun dil concert primavaun cun novas monduras.
Ils 8 da matg 1983 astga nossa societad festivar la benedicziun dalla nova bandiera cun il padrin Mechel Ventira e la madretscha Tresa Casanova.
Sco tier autras caussas van era nos instruments ed uniformas en decadenza aschia che la societad sedecida da cumprar nova instrumentaziun sco era uniformaziun.
Cun luschezia e plascher ha la musica da Vignogn astgau beneventar ils 26,27 e 28 d’uost 1988 in fetg grond pievel che han gidau e festivau ensemen cun nus quella gronda ovaziun. Quella gronda cumpra, dalla valeta da varga 100'000.- sfr., haves la societad mai saviu far senza il grond sustegn da nossas preziadas donaturas e donaturs.
Gia va ei encunter il giubileum da 75 onns societad da musica Vignogn. Ils 23,24 e 25 da zercladur 1995 festivescha nossa societad siu 75avel onn d’existenza. Sco musica hospitonta ei Küssnacht am Rigi stada.
Mintg’onn organisescha nossa societad igl usitau concert annual. Plinavon era cuorts concerts sin plaz Cadruvi sco da fiastas da baselgia ed autras occasiuns.
Entginas gadas ha la societad da musica era priu part a tschentadas da cumin, dau concerts ordeifer la vischnaunca da Vignogn e la Val Lumnezia.
Buca mo nossa societad ei stada ordeifer a concertar ni a far fiastas, era nus havein giu visetas d’autras societads da musica.
1993 ha l’enconuschenta Brass Band Berner Oberland concertau a Vignogn sco era la Brass Band Sursilvana, Schlossberg Musikanten ed aunc autras.